ड्यूटी करने से कतरा रहे पुलिसकर्मी
राज्य स्तरीय पुलिस कंट्रोल रूम डायल-100 के एफआरवी वाहन (फास्ट रिस्पांस व्हीकल) के लिए पुलिस मुख्यालय द्वारा बनाए गए नियमों का राजधानी में ही पालन नहीं हो रहा है। यहां वाहनों को भोपाल साउथ में 12-12 घंटे आैर नाॅर्थ में 8-8 घंटे ड्यूटी करनी पड़ रही है। ऐसी स्थिति में पुलिसकर्मी इनमें ड्यूटी करने से कतरा रहे हैं।
डायल-100 सेवा का 1 नवंबर को शुभारंभ हुआ था। इस पर कॉल करने पर 7 से 10 मिनिट में एफआरवी को पहुंचना तय किया गया है। इसके लिए डायल-100 मुख्यालय ने नियम बनाए हैं। इसमें एफआरवी में तैनात पुलिसकर्मी 8-8 घंटे की तीन शिफ्ट में ड्यूटी करेंगे। ऐसा करने के पीछे मंशा थी कि ड्यूटी में तैनात पुलिसकर्मी बेहतर काम कर सकेंगे। यह व्यवस्था कुछ समय तक ठीक चली, लेकिन अब उसमें अफसरों ने पुलिस बल की कमी का हवाला देते हुए ड्यूटी में बदलाव कर दिया। नॉर्थ (पुराना शहर) में तो एफआरवी तीन शिफ्ट में ड्यूटी कर रही है। लेकिन साउथ (नया शहर) में यहां दो शिफ्ट में ड्यूटी चल रही है। 12 घंटे की ड्यूटी करने से पुलिसकर्मी एफआरवी से कतराने लगे हैं। एसपी नाॅर्थ अरविंद सक्सेना का कहना है कि स्वीकृत बल में लगभग 38 प्रतिशत की कमी है। इसके बाद भी मुख्यालय के नियमानुसार एफआरवी को तीन शिफ्ट में चला रहे हैं। एसपी साउथ अंशुमान सिंह का कहना है कि बल की कमी आैर पुलिसकर्मियों के अवकाश पर रहने के कारण दो शिफ्ट में एफआरवी चलानी पड़ रही है।
शिकायत मिली तो होंगे निलंबित
अफसरों को शिकायत मिल रही थी कि एफआरवी में तैनात पुलिसकर्मी नो एंट्री के समय में भारी वाहनों को शहर में प्रवेश करा देते हैं। वाहनों से वसूली की जाती है। इस पर पुलिस अधीक्षक मुख्यालय अनिल माहेश्वरी ने निर्देश जारी किए हैं कि ऐेसी शिकायत मिलने पर संबंधित एफआरवी के पुलिसकर्मियों को निलंबित कर दिया जाएगा।
hin_Deva hin_Deva hin_Deva hin_Deva hin_Deva